Ko omenjamo plavajočo temeljno ploščo seveda nimamo v mislih, da plošča plava na vodi, ampak le-ta leži na tako imenovani temeljni blazini. Pri sodobnih načinih gradnje plavajoči temelji počasi izpodrivajo klasične pasovne temelje. Plavajoča temeljna plošča je še posebej primeren način temeljenja na nestabilnem, slabo nosilnem terenu.
Podtalnica in močvirnat teren sta lahko agresivna destruktivna medija, ki sčasoma delno ali popolnoma uničita klasične betonske nosilne strukture. Na mehkih podlagah, ki so izpostavljena sezonskim vplivom, je smiselna izgradnja plitve podlage za temeljno ploščo, ki mora vzdržati gibanje tal in naravno obremenitev nosilnih konstrukcij. Plavajoča temeljna plošča se izvede na globini točke zmrzovanja tal.
Na dno izkopane gradbene jame se izvede tampon iz peska ali gramoza v debelini od 30-50 centimetrov, ki mora biti po plasteh dobro utrjen. Z nasutjem oziroma tako imenovano blazino se doseže potrebno trdnost tal za izvedbo plavajoče temeljne plošče. Vanj se namestijo vse potrebne horizontalne in vertikalne instalacije za razvod elektrike, vodovoda in kanalizacije.
Sledi plast gradbenega tekstila in toplotne izolacije iz penjenega stekla, na njo pa podložni beton in bitumenske hidroizolacija. Namesto penjenega stekla lahko izberete ekstrudirani polistiren (XPS), ki ga položite v eni ali dveh plasteh, med katerima je nameščena hidroizolacija. Nanjo se namesti armatura in vlije beton. Plavajoča temeljna plošča je tako pripravljena za izvedbo tlakov in talnih oblog.
Takšna gradnja temeljev za zgradbo ni najcenejša možnost, je pa pogosto najbolj logična. Obremenitev posameznih delov stavbe se enakomerno prenese na podlago tal. Plavajoča temeljna plošča deluje kot en sam element, ki ob kvalitetni gradnji ni podvržen deformacijam zaradi premikov zemljine ali vplivov visoke podtalnice.